**„MINDENÜNK A VÍZ” – VIZES ÉLMÉNYEINK A BUDAPESTI FÜRDŐKBEN**

**Kreatív pályázat gyerekeknek és diákoknak a víz világnapja alkalmából**

**PÁLYÁZATI FELHÍVÁS**

**A víz világnapja alkalmából a Budapest Gyógyfürdői és Hévizei Zrt. és Budapest Fővárosa kerületünkkel összefogásban kreatív pályázatot hirdet óvodások, általános- és középiskolások, egyetemisták és főiskolások részére több kategóriában.**

A víz világnapja célja, hogy ráirányítsa a figyelmet a mindenki számára elérhető tiszta víz fontosságára és az édesvízkészletek veszélyeztetettségére.

Ebben az évben a víz világnapja arra hívja fel a figyelmet, hogy a vizeinket és környezetünket fenyegető válság megoldása a jó irányba tett lépések felgyorsításában rejlik. Mindannyian függünk a víztől, ezért mindenkinek van tennivalója ebben a kritikus időszakban.

**Pályázati kategóriák és korosztályok** *(\*2023. március 22-én betöltött életkor)***:**

1. **Gyerekrajz**, mely lehet rajz, festmény, montázs, kollázs, melyek készülhetnek hagyományos és digitális technikákkal is

Pályázhatnak: óvodások és általános iskola alsó tagozatos diákjai (betöltött 3-10 éves korig\*)

1. **Digitális alkotás**, mely lehet fotó, montázs, kollázs és film

Pályázhatnak: általános iskola felső tagozatos diákjai, 6 és 8 osztályos gimnáziumok diákjai, középiskolások (betöltött 11-19 éves korig\*)

1. **Kabalafigura**

Pályázhatnak: óvodások, általános iskolák, középiskolák tanulói, felsőoktatás hallgatói (betöltött 3 éves kortól 26 éves korig\*)

**A pályázat fő témája a víz**

**„Mindenünk a víz” – vizes élményeink a budapesti fürdőkben és strandokon**

Ezen belül javasolt altémák:

* Budapest fürdőfőváros, 2000 éves fürdőkultúra (a római kortól napjainkig)
* A víz gyógyító ereje
* Nyári kalandok a strandokon (Olyan élményekre, tevékenységekre, játékokra vagy akár sportfoglalkozásokra gondoljatok, amelyeket a szabadban vagy zárt térben lehet csinálni, átélni!)
* Gépészet és technika a medencéken innen és túl
* Engedd szabadon a fantáziád: alkosd meg a Budapest Gyógyfürdői Zrt. kabalafiguráját!

*A pályázati tematikában leírtak irányadók, a vízzel kapcsolatos más témákat szívesen fogadjuk.*

**Pályázati feltételek**

1. **Gyerekrajz** (festmény, montázs, kollázs hagyományos és/vagy digitális technikával)
* méret: minimumA/4-es, maximum A/3-as (álló vagy fekvő formátumú)
* technika: vegyes

*Használható eszközök: ceruza, zsírkréta, toll, tus, szén, festék, tempera, egyéb eszköz.*

1. **Digitális alkotás** (fotó, montázs, kollázs vagy film)
* méret: fotó, montázs, kollázs esetében minimum 1200 pixel (bármilyen méretarányban), illetve minimum 1 MB, film esetében max. 3 perc
* formátum: kép esetén: jpg, pdf, videó esetén: mp4, avi, mov

*A képeken való utómunkálatok, képszerkesztésre alkalmas szoftverek használata megengedett. Kérjük, az alkotók a film készítéséhez zenei (instrumentális, énekes) aláfestést (saját szerzeményt is beleértve) – a jogdíjakra való tekintettel – csak a jogszabályoknak megfelelően alkalmazzanak!*

1. **Kabalafigura**
* méret: minimumA/4-es, maximum A/3-as (álló vagy fekvő)
* technika: vegyes
* formátum: kép esetén jpg, pdf

*Használható technikák: ceruza, zsírkréta, toll, tus, szén, festék, tempera, számítógépes szoftverek, alkalmazások, egyéb eszköz.*

Egyéni és csoportos (maximum 5 fős csoport) jelentkezők alkotásait várjuk Budapest területéről. A csoportos jelentkezés esetén, bármely kategóriában a kiírt díj értéke a jelentkező csoport létszámával megoszlik.

Egy pályázó – személy vagy csoport – kategóriánként egy pályamunkát adhat be.

Amennyiben egy alkotó vagy alkotócsoport több kategóriában pályázik, minden egyes pályamunkához külön jelentkezési lapot kérünk kitölteni!

Az alkotások email-ben – vagy személyesen vagy postai úton – küldhetők be.

**A pályázati alkotások beküldésének határideje:**

**2023. május 22.**

Pályamunkák zsűrizése: 2023. május 23 – május 30. között

**Eredményhirdetés** és ehhez kapcsolódó kiállítás megnyitója: **2023. június 10.**

A pályázókat az eredményről emailben értesítjük 2023. június 5-ig.

A kiállítás anyagát a beérkezett alkotásokból állítjuk össze a Csillaghegyi Árpád Forrásfürdő és Székely Éva Uszoda területén.A kiállítás 2023. június 10-től 2023. augusztus 31-ig látogatható.

**Pályázat benyújtásának formai követelményei:**

Az elektronikusan, személyesen vagy postai úton benyújtott pályázati anyagnak tartalmaznia kell:

* az alkotást,
* a kitöltött, aláírt jelentkezési lapot (1. sz melléklet),
* a kitöltött adatkezelési nyilatkozatot (2. sz melléklet).

*A pályázathoz emailcím megadása szükséges abban az esetben is, ha a pályázó postai úton vagy személyesen nyújtja azt be.*

*A határidőn túl érkező vagy hiányosan kitöltött jelentkezési lapokat vagy adatkezelési hozzájárulást nem tartalmazó pályázatokat nem tudjuk befogadni, ezeket nem tudjuk őrizni, ezért megsemmisítésre kerülnek. A beérkezett pályamunkákat nem áll módunkban visszaküldeni az alkotónak.*

*A emailben/borítékon kérjük feltüntetni:* **„MINDENÜNK A VÍZ” – PÁLYÁZAT**

**Pályázati anyag benyújtása:**

Budapest Gyógyfürdői és Hévizei Zrt.

E-mail: vizvilagnapja@budapestspas.hu

Postacím:1034 Budapest, Szőlő u. 38.

**A pályamunkák díjazása**

Kategóriánként a zsűri által a megadott szempontok szerint legjobbnak ítélt pályázatokat díjazzuk az alábbiak szerint.

**Óbuda-Békásmegyer díja:**

* 50 alkalmas, csoportos belépő a Budapest Gyógyfürdői által üzemeltetett Csillaghegyi Árpád Forrásfürdőbe
* Egy családi belépő a Lumina Parkba

**Budapest fődíj:**

* 100 alkalmas, csoportos belépő a Budapest Gyógyfürdői által üzemeltetett fürdőkbe, strandokra
* Egy családi belépő a Lumina Parkba

**2. díj:**

* 50 alkalmas, csoportos belépő a Budapest Gyógyfürdői által üzemeltetett fürdőkbe, strandokra
* Egy családi belépő a Lumina Parkba

**3. díj:**

* 15 alkalmas, csoportos belépő a Budapest Gyógyfürdői által üzemeltetett fürdőkbe, strandokra
* Egy családi belépő a Lumina Parkba

A pályamunkákat egy több főből álló zsűri bírálja el. Tagjai képzőművészek és a Budapest Gyógyfürdői Zrt., illetve Óbuda-Békásmegyer Önkormányzat munkatársai. A pályázat értékelési szempontjai között szerepel a kreativitás, a tartalom, az egyediség és a megvalósítás minősége.

**A pályamunkák megjelenése**

* Az alkotás nyilvánosan, a nagyközönség számára is látogatható kiállításon való szerepeltetése
* Megjelenés a Budapest Gyógyfürdői Zrt. honlapján
* Megjelenés a Budapest Gyógyfürdői Zrt. Facebook oldalán
* Film esetén megjelenés a Budapest Gyógyfürdői Zrt. hivatalos YouTube csatornáján

**Bővebb felvilágosítás és további információ:**

vizvilagnapja@budapestspas.hu

**Mellékletek**

1. sz. Melléklet: Jelentkezési lap

2. sz. Melléklet: Adatvédelmi nyilatkozat

**Budapest fürdőfőváros**

**Az ENSZ kezdeményezésére 1993 óta március 22-én ünnepeljük a víz világnapját.**

A víz világnapja megfelelő alkalom arra, hogy megértsük, miért fontos a tiszta víz, és mit kell, mit tudunk mi mindannyian tenni az édesvízkészletek megóvásáért, megőrzéséért.

A világnap minden évben más és más nézőpontból fókuszál a víz alapvető szerepére. Ebben az évben a víz világnapja arra hívja fel a figyelmet, hogy a vizeinket és környezetünket fenyegető válság megoldása a jó irányba tett lépések felgyorsításában rejlik. Mindannyian függünk a víztől, ezért mindenkinek van tennivalója ebben a kritikus időszakban.

Az ivóvíz, ásványvíz és gyógyvíz egyaránt páratlan természeti kincsünk, ezért közös felelősségünk, hogy óvjuk és megőrizzük.

A termálvíz Budapest egyedülálló értéke, területén 19 féle különböző gyógyvíz és szintén 19 féle ásványvíz található. A világon nincs még egy olyan főváros, ahol ennyi gyógyfürdő lenne, méltán nevezzük ezért fürdőfővárosnak is.

Az idén 150 éves Budapest történetének elválaszthatatlan részét jelentik a termálvíz és a fürdők, immár kétezer éve a város mindennapjának része. Gondoljunk csak a római kori emlékekre Óbudán, a mai Római strand forrásait már Aquincumban is használták. A középkorban a szerzetesrendek betegek ápolására alapítottak kórházakat és fürdőket – például a mai Gellért és Lukács fürdő helyén. Ki ne ismerné a török időkből máig fennmaradt fürdőket, nap mint nap megcsodálhatjuk a Rudas vagy a Király fürdő kívülről is jellegzetes, kupolás tetejét. Pest, Buda és Óbuda egyesülésének idején pedig Pesten is nagyszabású fejlesztések indultak, új termálkutakat fúrtak. Ennek köszönhetően épült meg később a ma már világhírű Széchenyi fürdő is az akkori időben Európa legmélyebbnek (970 m) számító kútjával. Napjainkban Budapest – és Magyarország – turisztikai látványosságai közül a fürdők kihagyhatatlanok, az ideérkező külföldiek programjában szinte biztosan szerepel egy fürdőlátogatás. Nemrég a világ legszebb 25 fürdője között két fürdőnk is – Széchenyi és Gellért – előkelő helyet kapott.

A Budapest Gyógyfürdői és Hévizei Zrt. évek óta csatlakozik a víz világnapja programhoz. A fürdőtársaság életében ez mindig kiemelkedő alkalom, hiszen a 13 budapesti fürdőt összesen több, mint 120 forrás és kút látja el nap mint nap friss, éltető vízzel – köztük hideg és meleg ásvány- és gyógyvizekkel.

**Gondolatindító**

* Honnan jön a gyógyvíz?
* Mire jó a gyógyvíz?
* Minek köszönhető, hogy Magyarországon ilyen sok a gyógyvíz található?
* Budapest fürdőfőváros
* Pest-Buda-Óbuda egyesülésének ünnepe: 150 éves Budapest
* Budapest és a fürdők története
* Hogyan vigyázunk gyógyvízkincsünkre?
* Melyik a kedvenc fürdőd/strandod/uszodád?
* Miért szeretsz fürdőbe/strandra/uszodába járni?

1. számú melléklet

**Jelentkezési lap**

**A pályamű kategóriája (kérjük aláhúzni):**

1. Gyerekrajz

2. Digitális alkotás

3. Kabalafigura

**A pályamű altémája:**

………………………………………………………………………………………………….

**A pályamű címe:**

………………………………………………………………………………………………….

**A pályázó(k) neve\*, életkora\*:**

|  |  |
| --- | --- |
| Név | Születési dátum (év/hó/nap) |
|  |  |
|  |  |
|  |  |
|  |  |
|  |  |

**A pályázó/kapcsolattartó elérhetősége (e-mail, telefonszám\*):**

|  |  |  |  |
| --- | --- | --- | --- |
| Név | Email | Cím | Telefonszám |
|  |  |  |  |

A pályázatban való részvétellel, a pályázat beküldésével az alkotó (vagy törvényes képviselője) hozzájárul, hogy a pályaművét a Budapest Gyógyfürdői és Hévizei Zrt. nyilvánossá tegye. A befogadást követően az alkotást (vagy a róla készült fotókat) a Budapest Gyógyfürdői és Hévizei Zrt. saját online felületein közölheti.

Kijelentem, és egyúttal jogszavatosságot vállalok azért, hogy a benyújtott és saját nevemmel jegyzett pályázatom harmadik személy jogát nem sérti, valamint harmadik személynek nem áll fenn olyan joga, amely a BGYH Zrt. pályázatra vonatkozó jogszerzését akadályozná, vagy bármilyen módon korlátozná. Úgy nyilatkozom, hogy a pályázat elkészítése, benyújtása során az irányadó jogszabályoknak megfelelően, különösen a szerzői jogra és szellemi tulajdonra vonatkozó jogszabályi rendelkezéseket betartva jártam el, illetve a pályázatban – az abban való részvétel feltételeként meghatározott – további feltételeknek megfelelek, illetve azokat elfogadom.

Budapest, 2023. ………………………

..........................................................

pályázó vagy törvényes képviselő neve

*A \*-gal jelölt adatok megadása kötelező.*

2. számú melléklet

(Mindenünk a víz pályázathoz)

**ADATKEZELÉSI NYILATKOZAT**

Alulírott ......................................................ezúton nyilatkozom, hogy mint a pályázó vagy a pályázó szülője vagy törvényes képviselője (megfelelőt kérjük aláhúzni), a Budapest Gyógyfürdői és Hévizei Zrt. (a továbbiakban: BGYH Zrt.) által kiírt „MINDENÜNK A VÍZ” – VIZES ÉLMÉNYEINK A BUDAPESTI FÜRDŐKBEN pályázat során az Európai Unió 2016/679 adatvédelmi rendeletének (GDPR) 6. cikk (1) bekezdés a) pontja szerint önkéntesen hozzájárulok ahhoz, hogy a megadott személyes adataimat (név, emailcím, telefonszám, postacím, életkor), a pályázat lebonyolítása és a nyertesek értesítése céljából kezelje.

Tudomásul veszem, hogy jogomban áll kérelmezni a BGYH Zrt.-től a tájékoztatást személyes adataim kezeléséről, a személyes adataim rendelkezésre bocsátását igényelhetem, illetve személyes adataimnak helyesbítését, valamint személyes adataimnak – a kötelező adatkezelés kivételével – törlését vagy zárolását kezdeményezhetem, továbbá jogosult vagyok jelen hozzájárulásom visszavonásához. A kérelmet a BGYH Zrt.-nek kell címezni postai úton vagy elektronikus levélben (a dpo@budapestspas.hu címre).

A személyes adatok kezelésére a BGYH Zrt. mindenkor hatályos Adatvédelmi és adatbiztonsági szabályzata (www.budapestgyogyfurdoi.hu honlapon elérhető), az információs önrendelkezési jogról és az információszabadságról szóló 2011. évi CXII. törvény, a GDPR, továbbá az egyéb vonatkozó jogszabályok irányadók.

Fentiekkel összefüggésben kifejezett hozzájárulásomat adom a teljes pályázati anyagom eredetivel mindenben megegyező sokszorosításához és továbbításához a döntéshozók és véleményezők felé, továbbá a pályázati eljárásban érintett bármely harmadik személy felé. Kifejezett hozzájárulásom adom ahhoz továbbá, hogy amennyiben a leadott pályázat díjazásban részesül, a pályaművet, valamint a pályázó nevét a BGYH Zrt. nyilvánosságra hozza közösségi média felületein és a Csillaghegyi Árpád és Forrásfürdő és Székely Uszoda területén lebonyolítandó kiállítás keretein belül.

Kelt.:

..........................................................

pályázó vagy törvényes képviselő neve

Előttünk, mint tanúk előtt:

|  |  |
| --- | --- |
| Tanú 1Név: ……………………………………...Lakcím: ………………………………….Aláírás: ………………………………….. | Tanú 2 Név: ……………………………………...Lakcím: ……………………………………Aláírás: ………………………………….. |